Michael Crichton (1942–2008) was ’n Amerikaanse skrywer van topverkopers soos The Andromeda Strain, Jurassic Park en Sphere. Talle van sy boeke is verfilm. Hy het ook met die idee vir die TV-program ER vorendag gekom en dit vervaardig. In 1994 word hy die eerste skeppende kunstenaar om gelyktydig met 'n nommer-een TV-program (ER), rolprent (Jurassic Park) en boek (Disclosure) in Amerika te spog. John Michael Crichton is op 23 Oktober 1942 in Chicago gebore. Hy was vyf keer getroud en het 'n dogter uit sy vierde huwelik gehad, asook 'n seun wat na sy dood gebore is. Crichton het aan die Harvard Mediese Skool studeer en gedurende sy studentejare sy eerste boeke onder die skuilname John Lange en Jeffery Hudson gepubliseer. Sy boek Jurassic Park is in 1993 deur Steven Spielberg verfilm en was wêreldwyd 'n treffer. Van sy ander romans wat later lokprente geword het, is Congo, The Lost World, Rising Sun en Sphere. Hy het ook die Amerikaanse Kongres oor die gevare van wetenskap en politiek toegespreek. Crichton is op 4 November 2008 in Los Angeles aan kanker oorlede.